b'\n_START_ARTICLE_\nUuskolonialismi\n_START_PARAGRAPH_\nUuskolonialismi tai neokolonialismi tarkoittaa l\xc3\xa4nsimaiden harjoittamaa kehitysmaiden hallintaa taloudellista hy\xc3\xb6ty\xc3\xa4 varten. Termin otti k\xc3\xa4ytt\xc3\xb6\xc3\xb6n Ghanan ensimm\xc3\xa4inen presidentti ja panafrikanisti Kwame Nkrumah. Nkrumah kuvasi sill\xc3\xa4 toisen maailmansodan j\xc3\xa4lkeen tapahtunutta muutosta aikaisemmasta suorasta imperialistisesta vallank\xc3\xa4yt\xc3\xb6st\xc3\xa4 kohti ep\xc3\xa4suoraa vallank\xc3\xa4ytt\xc3\xb6\xc3\xa4, jossa entisten siirtomaiden johtajien ja eliitin kautta k\xc3\xa4ytettiin niin taloudellista kuin poliittistakin valtaa ja maat pidettiin taloudellisesti riippuvaisina._NEWLINE_Kehitysmaiden hallitseminen tapahtuu p\xc3\xa4\xc3\xa4asiassa taloudellisen hy\xc3\xb6dyn tavoittelemiseksi. Kehitysmaat tarjoavat kehittyneille maille t\xc3\xa4rkeit\xc3\xa4 raaka-aineita ja niiden ty\xc3\xb6voima on halvempaa ja ty\xc3\xb6lains\xc3\xa4\xc3\xa4d\xc3\xa4nt\xc3\xb6 l\xc3\xb6yhemp\xc3\xa4\xc3\xa4 kuin l\xc3\xa4nsimaissa. Taloudellinen hy\xc3\xb6ty (tai riisto) ei tapahdu markkinamekanismin v\xc3\xa4lityksell\xc3\xa4, vaan maiden hallitusten painostuksen kautta. T\xc3\xa4m\xc3\xa4n vuoksi on katsottu, ett\xc3\xa4 l\xc3\xa4nsimaat ovat valikoivasti tukeneet sellaisia hallituksia ja hallitsijoita kehitysmaissa, jotka eiv\xc3\xa4t vaaranna niiden taloudellisia etuja._NEWLINE_Uuskolonialismi-k\xc3\xa4sitett\xc3\xa4 on k\xc3\xa4ytetty my\xc3\xb6s alkuper\xc3\xa4isest\xc3\xa4 merkityksest\xc3\xa4 poiketen. William Pfaff esitti vuonna 1995 Foreign Affairs-lehdess\xc3\xa4, ett\xc3\xa4 Euroopalla on moraalinen velvollisuus pakottaa Afrikka "pyyteett\xc3\xb6m\xc3\xa4n uuskolonialismin alle". Pfaffin mukaan Afrikka on niin toivottomassa rappion tilassa, ettei se omin voimin kykene hallitsemaan itse\xc3\xa4\xc3\xa4n ja Eurooppa, joka saattoi Afrikan modernisoitumisen tielle, tulisi valvoa, ett\xc3\xa4 kehityst\xc3\xa4 pystyt\xc3\xa4\xc3\xa4n jatkamaan _NEWLINE_alkuper\xc3\xa4isen kolonialismin romahtamisen j\xc3\xa4lkeen. _NEWLINE_Kansainv\xc3\xa4lisen valuuttarahaston (International Monetary Fund, IMF) toimia on kritisoitu uuskolonialistisiksi. IMF:n painostuksesta monet kehitysmaat joutuivat keskitt\xc3\xa4m\xc3\xa4\xc3\xa4n resurssinsa vientituotteiden tuotantoon globaaleille markkinoille, j\xc3\xa4tt\xc3\xa4en huomiotta omien kansalaistensa sosiaaliset tarpeet, kuten koulutuksen ja terveydenhuollon.'